
	REPUBLIKA HRVATSKA

	ISTARSKA ŽUPANIJA

	    GRAD POREČ-PARENZO 
CITTÀ DI POREČ-PARENZO

	Gradsko vijeće

	


KLASA:
URBROJ:
Poreč-Parenzo, 

NACRT PRIJEDLOGA 

Na temelju članka 35. stavkom 1. točkom 2. Zakona o lokalnoj i područnoj (regionalnoj) samoupravi („Narodne novine“ br. 33/01, 60/01, 129/05, 109/07, 125/08, 36/09, 150/11, 19/13, 144/12, 137/15, 123/17, 98/19, 144/20), članka 11. stavka 5. i 6. Zakona o zdravstvenoj zaštiti („Narodne novine“ br. 100/18, 125/19, 147/20, 119/22, 156/22, 33/23, 36/24 i 102/25), članka 289. stavka 1. i stavka 5. Zakona o socijalnoj skrbi („Narodne novine“ br. 18/22, 46/22, 119/22, 71/23, 156/23 i 61/25) te članka 41. Statuta Grada Poreča-Parenzo („Službeni glasnik Grada Poreča-Parenzo” broj 2/13, 10/18, 2/21 i 12/24) Gradsko vijeće Grada Poreča-Parenzo, na sjednici održanoj ........2026. godine donijelo je

PROGRAM MJERA
ZA ZADRŽAVANJE I PRIVLAČENJE LJUDSKIH RESURSA U JAVNIM USTANOVAMA KOJIMA JE OSNIVAČ GRAD POREČ-PARENZO
I
JAVNIM USTANOVAMA KOJIMA SU OSNIVAČI ISTARSKA ŽUPANIJA I REPUBLIKA HRVATSKA KOJE PUTEM PODRUČNIH UREDA I ISPOSTAVA DJELUJU NA PODRUČJU GRADA POREČA-PARENZO
U 2026. I 2027.GODINI

I. OSNOVNE ODREDBE

Članak 1.
[bookmark: _Hlk233875561]Ovim Programom mjera za zadržavanje i privlačenje ljudskih resursa u javnim ustanovama kojima je osnivač Grad Poreč-Parenzo te mjerama namijenjenima radnicima zaposlenima u javnim ustanovama kojima su osnivači Republika Hrvatska i Istarska županija, a koje djeluju na području Grada Poreča-Parenzo (u daljnjem tekstu: Program), utvrđuju se ciljevi, korisnici, nositelji provedbe, vrste mjera i način njihove provedbe radi zadržavanja postojećih i privlačenja novih stručnih i deficitarnih kadrova.
Program se donosi radi osiguranja dostupnosti i kvalitete javnih usluga građanima Grada Poreča-Parenzo te stvaranja povoljnijih uvjeta za rad i život zaposlenika u javnim ustanovama.

Članak 2.
Program mjera primjenjuje se na:

I. javne ustanove kojima je osnivač Grad Poreč-Parenzo:
a) predškolske ustanove:
1. Dječji vrtić „Radost“ Poreč-Parenzo,
2. Dječji vrtić „Poreč-Parenzo“,
3. Dječji vrtić-Scuola dell'infanzia „Paperino“ Poreč-Parenzo,

b) osnovnoškolske i druge obrazovne ustanove:
1. Osnovna škola Poreč,
2. Osnovna škola Finida,
3. Talijanska osnovna škola-Scuola elementare italiana „Bernardo Parentin“ Poreč-Parenzo,
4. Umjetnička škola Poreč,

c) ustanove socijalne skrbi:
1. Dom za starije i nemoćne osobe Poreč,
2. Centar za pružanje usluga u zajednici Zdravi grad Poreč-Parenzo.

II. javne ustanove kojima su osnivači Republika Hrvatska odnosno Istarska županija, a koje putem područnih ureda, ispostava ili drugih ustrojstvenih jedinica djeluju na području Grada Poreča-Parenzo:

a) Zdravstvene ustanove
1. Nastavni zavod za hitnu medicinu Istarske županije -Istituto formativo per la medicina d'urgenza della Regione Istriana - Ispostava Poreč
2. Istarski Domovi zdravlja - Case della salute dell’Istria - Ispostava Poreč

b) Ustanove socijalne skrbi
1. Hrvatski zavod za socijalni rad Područni ured Poreč-Parenzo 

Članak 3.
Izrazi koji se koriste u ovom Programu, a imaju rodno značenje, odnose se jednako na muški i ženski rod.

Članak 4.
Ciljevi Programa mjera su:
· zadržavanje postojećih zaposlenika u javnim ustanovama,
· privlačenje novih stručnih radnika,
· povećanje konkurentnosti javnih ustanova na tržištu rada, 
· osiguravanje dostupnosti kvalitetnih javnih usluga,
· unapređenje uvjeta rada i života zaposlenika,
· poticanje obrazovanja, stručnog usavršavanja i razvoja ljudskih potencijala,
· ublažavanje posljedica nedostatka stručnih i deficitarnih kadrova.

II. KORISNICI PROGRAMA MJERA

Članak 5.
Korisnici mjera iz ovog Programa mogu biti:
· radnici zaposleni u javnim ustanovama kojima je osnivač Grad Poreč-Parenzo,
· javne ustanove kojima je osnivač Grad Poreč-Parenzo, kada je pojedinom mjerom izričito određeno da su korisnici mjere, 
· učenici i studenti koji se obrazuju za zanimanja od interesa za Grad Poreč-Parenzo, u skladu s uvjetima utvrđenim za pojedinu mjeru,
· radnici zaposleni u javnim ustanovama kojima su osnivači Republika Hrvatska odnosno Istarska županija, a koje djeluju na području Grada Poreča-Parenzo, isključivo za mjere stambenog zbrinjavanja i druge mjere za koje je ovim Programom izričito određeno da se mogu primijeniti na te ustanove.
Uvjeti, kriteriji i način ostvarivanja pojedine mjere utvrđuju se provedbenim aktima, odlukama Gradonačelnika, sporazumima, ugovorima ili drugim odgovarajućim aktima.

Članak 6.
Javne ustanove kojima je osnivač Grad Poreč-Parenzo mogu sudjelovati u provedbi svih mjera utvrđenih ovim Programom, pod uvjetima utvrđenima za pojedinu mjeru.

Javne ustanove kojima su osnivači Republika Hrvatska ili Istarska županija mogu sudjelovati u provedbi pojedinih mjera samo ako je za njih ovim Programom izričito određeno da se mogu primjenjivati na te ustanove, odnosno njihove radnike.

Ustanove iz stavka 2. ovoga članka mogu sudjelovati osobito u mjerama stambenog zbrinjavanja radnika te u drugim mjerama za koje je ovim Programom izričito predviđena mogućnost njihova sudjelovanja.

III. NOSITELJI PROVEDBE PROGRAMA

Članak 7.
Nositelj provedbe Programa mjera je Grad Poreč-Parenzo putem nadležnog upravnog tijela.
U provedbi pojedinih mjera mogu sudjelovati:
· javne ustanove kojima je osnivač Grad Poreč-Parenzo,
· javne ustanove kojima su osnivači Republika Hrvatska i Istarska županija,
· druge pravne osobe i institucije, temeljem posebnih sporazuma, odluka ili ugovora.

Članak 8.
Grad Poreč-Parenzo može surađivati s Istarskom županijom i JLS na području Poreštine, Republikom Hrvatskom i drugim javnopravnim tijelima radi provedbe pojedinih mjera iz ovog Programa.
Sudjelovanje ustanova kojima Grad Poreč-Parenzo nije osnivač ostvaruje se na temelju iskazanog interesa i odgovarajućih akata kojima se uređuju međusobna prava i obveze.

IV. MJERE PROGRAMA

Članak 9.
VRSTE MJERA:
1. Stambeno zbrinjavanje radnika
1.1. Sufinanciranje troškova stanovanja
1.2. Dodjela na uporabu stanova u vlasništvu ili najmu Grada Poreča-Parenzo
1.3. Osiguravanje / izgradnja više stambenih objekata
2. Financijski poticaji za zaposlenike Doma za starije i nemoćne osobe Poreč
2.1. Godišnji financijski dodatak (bonus)
2.2. Financijski bonus dobrodošlice
2.3. Financijski dodatak za posebne radne rezultate
3. Funkcionalna integracija ustanova i mobilnost radnika
3.1. Burza radnika
3.2. Objedinjavanje postupaka javne nabave
4. Školovanje i stručno usavršavanje
4.1. Učeničke i studentske stipendije za deficitarna zanimanja -redovno školovanje
4.2. Financiranje izvanrednog studija predškolskog odgoja

Članak 10.
Gradonačelnik Grada Poreča-Parenzo posebnom odlukom utvrđuje deficitarna zanimanja za potrebe provedbe ovog Programa, vodeći računa o potrebama javnih ustanova, stanju na tržištu rada i dostupnosti stručnih kadrova.
Odlukom iz stavka 1. ovog članka mogu se utvrditi posebna zanimanja za pojedine skupine javnih ustanova.

1. STAMBENO ZBRINJAVANJE RADNIKA 

1.1. Sufinanciranje troškova stanovanja

Članak 11. (Predmet mjere)
Mjera sufinanciranja troškova stanovanja obuhvaća dodjelu financijske potpore radnicima zaposlenima u javnim ustanovama radi podmirenja troškova stanovanja na području Grada Poreča-Parenzo.

Cilj mjere je privlačenje i zadržavanje stručnih i deficitarnih kadrova te stvaranje povoljnijih uvjeta za rad i život zaposlenika javnih ustanova.

Članak 12. (Korisnici mjere)
Korisnici mjere mogu biti:
· radnici zaposleni u javnim ustanovama iz članka 2. stavka 1. ovog Programa, odnosno javnim ustanovama kojima je osnivač Grad Poreč-Parenzo, 
· radnici zaposleni u javnim ustanovama iz članka 2. stavka 2. ovog Programa, odnosno javnim ustanovama kojima su osnivači Republika Hrvatska ili Istarska županija, a koje putem područnih ureda, ispostava ili drugih ustrojstvenih jedinica djeluju na području Grada Poreča-Parenzo, ako je to predviđeno ovim Programom i provedbenim aktima.

Članak 13. (Nositelj provedbe)
Nositelj provedbe mjere je Grad Poreč-Parenzo putem nadležnog upravnog tijela te ustanove kojima je osnivač Grad Poreč-Parenzo. 

Članak 14. (Uvjeti i način ostvarivanja prava)
Uvjeti, kriteriji, visina potpore, način podnošenja zahtjeva, postupak dodjele, razdoblje korištenja prava, razlozi prestanka prava te druga pitanja od značaja za provedbu ove mjere uređuju se posebnom odlukom Gradonačelnika odnosno drugim provedbenim aktom.

1.2. Dodjela na uporabu stanova u vlasništvu ili najmu Grada Poreča-Parenzo

Članak 15. (Predmet mjere)
Mjera dodjele na korištenje stanova obuhvaća davanje na korištenje stanova u vlasništvu ili najmu Grada Poreča-Parenzo radnicima zaposlenima u javnim ustanovama i javnim ustanovama radi njihovog stambenog zbrinjavanja.

Cilj mjere je povećanje dostupnosti stručnih kadrova i njihovo dugoročno zadržavanje na području Grada Poreča-Parenzo.

Članak 16. (Korisnici mjere)
Korisnici mjere mogu biti:
· radnici zaposleni u javnim ustanovama iz članka 2. stavka 1. ovog Programa, odnosno javnim ustanovama kojima je osnivač Grad Poreč-Parenzo, 
· radnici zaposleni u javnim ustanovama iz članka 2. stavka 2. ovog Programa, odnosno javnim ustanovama kojima su osnivači Republika Hrvatska ili Istarska županija, a koje putem područnih ureda, ispostava ili drugih ustrojstvenih jedinica djeluju na području Grada Poreča-Parenzo, ako je to predviđeno ovim Programom i provedbenim aktima,
· javne ustanove kojima su osnivači Republika Hrvatska i Istarska županija, druge pravne osobe i institucije, temeljem posebnih sporazuma, odluka ili ugovora.

Članak 17. (Nositelj provedbe)
Nositelj provedbe mjere je Grad Poreč-Parenzo putem nadležnog upravnog tijela te javne ustanove koje putem područnih ureda, ispostava ili drugih ustrojstvenih jedinica djeluju na području Grada Poreča-Parenzo.

Članak 18. (Uvjeti i način ostvarivanja prava)
Uvjeti, kriteriji, postupak dodjele, način korištenja stanova, trajanje korištenja, prava i obveze korisnika te druga pitanja od značaja za provedbu ove mjere uređuju se posebnom odlukom Gradonačelnika odnosno drugim provedbenim aktom. 

1.3. Osiguravanje / izgradnja više stambenih objekata

Članak 19. (Predmet mjere)
Mjera osiguravanja izgradnje više stambenih objekata obuhvaća aktivnosti Grada Poreča-Parenzo usmjerene na osiguravanje i izgradnju više stambenih objekata za potrebe stanovanja radnika.

Cilj mjere je stvaranje dugoročnih pretpostavki za privlačenje i zadržavanje stručnih i deficitarnih kadrova.

Članak 20. (Korisnici mjere)
Korisnici mjere mogu biti:
· radnici zaposleni u javnim ustanovama iz članka 2. stavka 1. ovog Programa, odnosno javnim ustanovama kojima je osnivač Grad Poreč-Parenzo, 
· radnici zaposleni u javnim ustanovama iz članka 2. stavka 2. ovog Programa, odnosno javnim ustanovama kojima su osnivači Republika Hrvatska ili Istarska županija, a koje putem područnih ureda, ispostava ili drugih ustrojstvenih jedinica djeluju na području Grada Poreča-Parenzo, ako je to predviđeno ovim Programom i provedbenim aktima,
· javne ustanove kojima su osnivači Republika Hrvatska i Istarska županija.

Članak 21. (Nositelj provedbe)
Nositelj provedbe mjere je Grad Poreč-Parenzo putem nadležnih upravnih tijela i javne ustanove koje putem područnih ureda, ispostava ili drugih ustrojstvenih jedinica djeluju na području Grada Poreča-Parenzo.

Članak 22. (Uvjeti i način ostvarivanja prava)
Način korištenja stanova izgrađenih provedbom ove mjere, kriteriji dodjele, prava i obveze korisnika te druga pitanja od značaja za provedbu mjere uređuju se posebnim aktima Grada Poreča-Parenzo. 

2. FINANCIJSKI POTICAJI ZA ZAPOSLENIKE DOMA ZA STARIJE I NEMOĆNE OSOBE POREČ

Članak 23.
Financijski poticaji iz ove točke Programa primjenjuju se isključivo na radnike zaposlene u Domu za starije i nemoćne osobe Poreč, osim ako je za pojedinu mjeru ovim Programom ili posebnim aktom drukčije određeno. 

2.1. Godišnji financijski dodatak (bonus)

Članak 24. (Predmet mjere)
Mjera godišnjeg financijskog dodatka (bonusa) obuhvaća mogućnost isplate godišnjeg financijskog dodatka radnicima zaposlenima u Domu za starije i  nemoćne osobe Poreč radi zadržavanja stručnih kadrova – nositelja djelatnosti, povećanja motivacije za rad i nagrađivanja dugogodišnjeg rada – nagrada za vjernost.

Članak 25. (Korisnici mjere)
Korisnici mjere su radnici zaposleni u Domu za starije i nemoćne osobe Poreč.

Pravo ostvaruju radnici koji su neprekidno zaposleni u istoj ustanovi više od pet godina ili ispunjavaju druge kriterije utvrđene provedbenim aktom.

Članak 26. (Nositelj provedbe)
Nositelji provedbe mjere su Grad Poreč-Parenzo putem nadležnog upravnog tijela i Dom za starije i nemoćne osobe Poreč.

Članak 27. (Uvjeti i način ostvarivanja prava)
Uvjeti za ostvarivanje prava, kriteriji, visina godišnjeg financijskog dodatka, način isplate te druga pitanja od značaja za provedbu mjere uređuju se posebnom odlukom ili drugim provedbenim aktom Doma za starije i nemoćne osobe Poreč.

2.2. Financijski bonus dobrodošlice

Članak 28. (Predmet mjere)
Mjera financijskog bonusa dobrodošlice obuhvaća mogućnost isplate jednokratnog financijskog dodatka radnicima koji zasnuju radni odnos u Domu za starije i nemoćne osobe Poreč.

Cilj mjere je povećati interes za zapošljavanje u javnim ustanovama te olakšati privlačenje stručnih i deficitarnih kadrova.

Članak 29. (Korisnici mjere)
Korisnici mjere su radnici koji prvi put zasnuju radni odnos u Domu za starije i nemoćne osobe Poreč.

Mjera se prvenstveno može primjenjivati za radna mjesta koja su posebnom odlukom Gradonačelnika utvrđena kao deficitarna.

Pravo na korištenje ove mjere isti radnik može ostvariti samo jedanput.

Članak 30. (Nositelj provedbe)
Nositelji provedbe mjere su Grad Poreč-Parenzo putem nadležnog upravnog tijela i Dom za starije i nemoćne osobe Poreč.

Članak 31. (Uvjeti i način ostvarivanja prava)
Uvjeti za ostvarivanje prava, visina jednokratnog dodatka, rokovi isplate, obveze korisnika i druga pitanja od značaja za provedbu mjere uređuju se posebnom odlukom ili drugim provedbenim aktom Doma za starije i nemoćne osobe Poreč.

Posebnom odlukom može se propisati i obveza ostanka korisnika u radnom odnosu određeno vrijeme nakon ostvarivanja prava na ovu mjeru.


2.3. Financijski dodatak za posebne radne rezultate

Članak 32. (Predmet mjere)
Mjera financijskog dodatka za posebne radne rezultate obuhvaća mogućnost isplate financijskog dodatka radnicima zaposlenima u Domu za starije i nemoćne osobe Poreč za ostvarene iznadprosječne radne rezultate, doprinos unapređenju kvalitete rada ustanove te razvoj i unaprjeđenje javnih usluga.

Članak 33. (Korisnici mjere)
Korisnici mjere su radnici zaposleni Domu za starije i nemoćne osobe Poreč koji ostvare posebne radne rezultate prema kriterijima utvrđenima općim aktima ustanove.

Članak 34. (Nositelj provedbe)
Nositelj provedbe mjere je Dom za starije i nemoćne osobe Poreč, uz sudjelovanje Grada Poreča-Parenzo u skladu s njegovim nadležnostima.

Grad Poreč-Parenzo može sudjelovati u provedbi mjere osiguravanjem financijskih sredstava ili drugim oblicima potpore.

Članak 35. (Uvjeti i način ostvarivanja prava)
Kriteriji za vrednovanje posebnih radnih rezultata, način predlaganja i odobravanja dodatka, visina dodatka te druga pitanja od značaja za provedbu mjere uređuju se općim aktima javne ustanove.

3. FUNKCIONALNA INTEGRACIJA USTANOVA I MOBILNOST RADNIKA

Članak 36.
Mjere funkcionalne integracije ustanova i mobilnosti radnika usmjerene su na učinkovitije korištenje postojećih ljudskih resursa, povećanje dostupnosti stručnih kadrova i osiguravanje kontinuiteta pružanja javnih usluga.

Mjere iz ove točke Programa obuhvaćaju:
3.1. Burzu radnika
3.2. Objedinjavanje postupaka javne nabave

3.1. Burza radnika
Članak 37. (Predmet mjere)
Mjera burze radnika omogućuje privremeno obavljanje poslova kod drugog poslodavca, odnosno u drugoj javnoj ustanovi iz članka 2. stavka 1. ovoga Programa, prema potrebama ustanova i uz prethodnu suglasnost poslodavaca i radnika, u skladu s propisima kojima se uređuju radni odnosi.

Cilj mjere je učinkovitije korištenje raspoloživih stručnih kadrova te osiguravanje kontinuiteta pružanja javnih usluga.

Članak 38. (Korisnici mjere)
Korisnici mjere su radnici zaposleni u javnim ustanovama koje sudjeluju u provedbi ove mjere.

U provedbu mjere mogu se uključiti javne ustanove kojima je osnivač Grad Poreč-Parenzo te druge javne ustanove koje djeluju na području Grada Poreča-Parenzo, ako za to postoji međusobni sporazum.



Članak 39. (Nositelj provedbe)
Nositelji provedbe mjere su Grad Poreč-Parenzo putem nadležnog upravnog tijela i javne ustanove koje sudjeluju u provedbi mjere.

Radi provedbe mjere ustanove mogu sklapati sporazume kojima uređuju međusobna prava i obveze.

Članak 40. (Uvjeti i način provedbe)

Uvjeti uključivanja u burzu radnika, način iskazivanja potreba ustanova, trajanje angažmana, prava i obveze poslodavaca i radnika te druga pitanja od značaja za provedbu mjere uređuju se sporazumima između ustanova i provedbenim aktima donesenim na temelju ovoga Programa. 

3.2. Objedinjavanje postupaka javne nabave

Članak 41. (Predmet mjere)
Mjera objedinjavanja postupaka javne nabave obuhvaća mogućnost zajedničkog planiranja i provedbe postupaka javne nabave za potrebe više javnih ustanova radi ostvarivanja ekonomičnosti, učinkovitijeg korištenja financijskih sredstava, smanjenja administrativnog opterećenja i unaprjeđenja poslovnih procesa, sukladno odredbama propisa kojima se uređuje predmetno područje.

Cilj mjere je omogućiti ustanovama učinkovitije upravljanje raspoloživim resursima.

Članak 42. (Korisnici mjere)
Korisnici mjere su javne ustanove kojima je osnivač Grad Poreč-Parenzo koje sudjeluju u zajedničkim postupcima javne nabave.

Članak 43. (Nositelj provedbe)
Nositelji provedbe mjere su Grad Poreč-Parenzo putem nadležnog upravnog tijela i javne ustanove koje sudjeluju u provedbi zajedničkih postupaka javne nabave.

Članak 44. (Uvjeti i način provedbe)
Način provedbe mjere, određivanje predmeta zajedničke nabave, odnosi između sudionika, prava i obveze sudionika te druga pitanja od značaja za provedbu mjere uređuju se sporazumima, planovima nabave i drugim odgovarajućim aktima, u skladu sa Zakonom o javnoj nabavi i drugim propisima kojima se uređuje javna nabava.

4. ŠKOLOVANJE I STRUČNO USAVRŠAVANJE 

4.1. Stipendije za deficitarna zanimanja

Članak 50. (Predmet mjere)
Mjera stipendija obuhvaća dodjelu stipendija učenicima i studentima koji se obrazuju za zanimanja od interesa za javne ustanove koje djeluju na području Grada Poreča-Parenzo.

Cilj mjere je osigurati dugoročnu dostupnost stručnih kadrova.

Članak 51. (Korisnici mjere)
Korisnici mjere mogu biti:
· učenici Medicinske škole
· redoviti studenti koji se obrazuju za deficitarna zanimanja,
učenici i studenti, sukladno potrebama koje iskazuju ustanove kojima su osnivači Grad Poreč-Parenzo , Republika Hrvatska i Istarska županija, a koje putem područnih ureda, ispostava ili drugih ustrojstvenih jedinica djeluju na području Grada Poreča-Parenzo
· studenti izvanrednog prijediplomskog studija – Rani i predškolski odgoj i obrazovanje.

Deficitarna zanimanja utvrđuju se posebnom odlukom ili drugim provedbenim aktom Gradonačelnika.

Članak 52. (Nositelj provedbe)
Nositelj provedbe mjere je Grad Poreč-Parenzo putem nadležnog upravnog tijela.

U provedbi mjere mogu sudjelovati javne ustanove kojima je osnivač Grad Poreč-Parenzo.

Članak 53. (Uvjeti i način ostvarivanja prava)
Uvjeti, kriteriji za dodjelu stipendija, prava i obveze stipendista, mogućnost sklapanja ugovora o stipendiranju, obveza zaposlenja nakon završetka školovanja te druga pitanja od značaja za provedbu mjere uređuju se posebnom odlukom Gradonačelnika. 

4.3. Financiranje izvanrednog prijediplomskog studija predškolskog odgoja

Članak 54. (Predmet mjere)
Mjera financiranja izvanrednog prijediplomskog studija ranog i predškolskog odgoja i obrazovanja obuhvaća financiranje školarine izvanrednog prijediplomskog studija radnog i predškolskog odgoja i obrazovanja zaposlenicima dječjih vrtića kojima je osnivač Grad Poreč-Parenzo, s ciljem povećanja dostupnosti stručnih kadrova, smanjenja nedostatka odgojitelja te osiguranja kontinuiteta i kvalitete predškolskog odgoja i obrazovanja.

Mjera se provodi u skladu s potrebama dječjih vrtića i raspoloživim sredstvima osiguranima za njezinu provedbu.

Pravo na financiranje prema ovoj mjeri ne odnosi se na financiranje diplomskog studija predškolskog odgoja.

Članak 55. (Korisnici mjere)
Korisnici mjere mogu biti radnici zaposleni u dječjim vrtićima kojima je osnivač Grad Poreč-Parenzo, koji:
· imaju hrvatsko državljanstvo,
· zaposleni su kao nestručne zamjene u dječjem vrtiću s mjestom rada na području Grada Poreča-Parenzo,
· upisani su na izvanredni prijediplomski studij predškolskog odgoja.
Broj korisnika mjere za pojedini dječji vrtić može se utvrditi u skladu s potrebama ustanove i raspoloživim sredstvima.

Članak 56. (Nositelj provedbe)
Nositelji provedbe mjere su Grad Poreč-Parenzo i dječji vrtići kojima je osnivač Grad Poreč-Parenzo.
Dječji vrtići provode mjeru na temelju svojih pravilnika i drugih odgovarajućih akata donesenih u skladu s ovim Programom i aktima Grada Poreča-Parenzo.

Članak 57. (Uvjeti i način ostvarivanja prava)
Uvjeti, kriteriji, način podnošenja zahtjeva, potrebna dokumentacija, način utvrđivanja broja korisnika, postupak odobravanja financiranja, visina odnosno opseg financiranja, prava i obveze korisnika, način sklapanja i sadržaj ugovora o financiranju, uvjeti nastavka financiranja u narednim akademskim godinama te uvjeti i način vraćanja financiranih sredstava uređuju se pravilnicima dječjih vrtića, donesenima u skladu s Obveznim uputama Grada Poreča-Parenzo, ovim Programom i drugim primjenjivim propisima.

Pravilnicima dječjih vrtića mogu se, u skladu s potrebama ustanove i ovim Programom, urediti i posebni uvjeti vezani uz uspješno završavanje studija, ostvarivanje obveze rada u dječjem vrtiću nakon završetka studija te slučajeve oslobođenja od obveze vraćanja financiranih sredstava.

Dječji vrtići dužni su pri provedbi mjere osigurati jednako postupanje prema kandidatima koji ispunjavaju propisane uvjete te voditi računa o potrebama za stručnim kadrovima.

V. PROVEDBA PROGRAMA

Članak 58.
Za provedbu mjera utvrđenih ovim Programom Gradonačelnik Grada Poreča-Parenzo, odnosno Gradsko vijeće kada je to propisano zakonom ili ovim Programom, donosi provedbene akte kojima se uređuju uvjeti, kriteriji, postupci i druga pitanja od značaja za provedbu pojedinih mjera.

Provedbenim aktima osobito se mogu urediti:
· uvjeti i kriteriji za ostvarivanje prava,
· način podnošenja zahtjeva,
· potrebna dokumentacija,
· postupak odlučivanja,
· način korištenja pojedine mjere,
· prava i obveze korisnika,
· razlozi prestanka korištenja mjere,
· druga pitanja potrebna za provedbu Programa.

Članak 59.
Grad Poreč-Parenzo koordinira provedbu Programa putem nadležnog upravnog tijela.

Javne ustanove obuhvaćene ovim Programom dužne su surađivati u njegovoj provedbi te dostavljati podatke potrebne za planiranje, provedbu i praćenje pojedinih mjera.

Članak 60.
Radi provedbe pojedinih mjera Grad Poreč-Parenzo može sklapati sporazume, ugovore ili druge odgovarajuće akte s javnim ustanovama, Istarskom županijom, Republikom Hrvatskom, drugim jedinicama lokalne i područne (regionalne) samouprave te drugim pravnim osobama.


VI. FINANCIRANJE PROGRAMA

Članak 61.
Sredstva za provedbu mjera utvrđenih ovim Programom mogu se osigurati iz Proračuna Grada Poreča-Parenzo, financijskih planova javnih ustanova, državnog proračuna Republike Hrvatske, proračuna Istarske županije te iz drugih dopuštenih izvora financiranja, u skladu s posebnim propisima i raspoloživim sredstvima.

Sredstva za provedbu pojedine mjere osiguravaju se i koriste u skladu s raspoloživim financijskim sredstvima, odlukama nadležnih tijela te aktima kojima se uređuje provedba pojedine mjere.

Članak 62.
Opseg provedbe pojedinih mjera ovisi o raspoloživim financijskim sredstvima osiguranima za njihovu provedbu.
Pravo na korištenje pojedine mjere ostvaruje se pod uvjetima utvrđenima ovim Programom i provedbenim aktima te ne predstavlja trajno pravo korisnika.


VII. PRAĆENJE I VREDNOVANJE PROGRAMA

Članak 63.
Grad Poreč-Parenzo putem nadležnog upravnog odjela kontinuirano prati provedbu Programa radi procjene njegove učinkovitosti, ostvarivanja ciljeva Programa te utvrđivanja potreba za njegovim unapređenjem.

Pri praćenju provedbe osobito se analiziraju:
· broj korisnika pojedinih mjera,
· potrebe javnih ustanova za stručnim kadrovima,
· učinci mjera na zapošljavanje i zadržavanje zaposlenika,
· ostvarivanje ciljeva Programa,
· prijedlozi javnih ustanova za unapređenje pojedinih mjera.

Javne ustanove obvezne su prikupljati i nadležnom upravnom odjelu Grada Poreča-Parenzo dostavljati podatke potrebne za praćenje provedbe Programa, u opsegu, sadržaju i rokovima koje odredi nadležni upravni odjel.
Nadležni upravni odjel može od javnih ustanova zatražiti i dodatne podatke i izvješća potrebna za praćenje učinaka pojedinih mjera i ostvarivanja ciljeva Programa.
Članak 64.
Na temelju rezultata praćenja provedbe Programa Gradonačelnik može predložiti Gradskom vijeću izmjene i dopune ovoga Programa.

VIII. PRIJELAZNE I ZAVRŠNE ODREDBE

Članak 65.
Postojeći akti Grada Poreča-Parenzo kojima su uređene pojedine mjere iz ovoga Programa ostaju na snazi do donošenja novih provedbenih akata, ako nisu u suprotnosti s odredbama ovoga Programa.

Članak 66.
Gradonačelnik Grada Poreča-Parenzo donosi provedbene akte iz svoje nadležnosti potrebne za provedbu ovog Programa.

Javne ustanove donose svoje opće i druge akte potrebne za provedbu pojedinih mjera iz ovog Programa, u okviru svojih nadležnosti i u skladu s ovim Programom, posebnim propisima i aktima Grada Poreča-Parenzo.

Članak 67.
Ovaj Program stupa na snagu osmoga dana od dana objave u „Službenom glasniku Grada Poreča-Parenzo“.

PREDSJEDNIK
GRADSKOG VIJEĆA
Elio Štifanić


DOSTAVITI:
1. Gradonačelnik, ovdje,
2. Upravni odjel za društvene djelatnosti, ovdje,
3. Pismohrana, ovdje

